CELEX: 32020R1019
Language: sk
Date: 2020-07-13 00:00:00
Title: Vykonávacie nariadenie Komisie (EÚ) 2020/1019 z 13. júla 2020, ktorým sa mení vykonávacie nariadenie (EÚ) 2015/840

14.7.2020   
               
               
                  SK
               
               
                  Úradný vestník Európskej únie
               
               
                  L 225/13
               
            
         VYKONÁVACIE NARIADENIE KOMISIE (EÚ) 2020/1019
         z 13. júla 2020,
         ktorým sa mení vykonávacie nariadenie (EÚ) 2015/840
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 514/2014 zo 16. apríla 2014, ktorým sa stanovujú všeobecné ustanovenia o Fonde pre azyl, migráciu a integráciu a o nástroji pre finančnú podporu v oblasti policajnej spolupráce, predchádzania trestnej činnosti, boja proti trestnej činnosti a krízového riadenia (1), a najmä na jeho článok 27 ods. 5,
         keďže:
         
                     (1)
                  
                  
                     V článku 5 ods. 2 vykonávacieho nariadenia Komisie (EÚ) 2015/840 (2) sa stanovuje, že počas rozpočtového roka zodpovedné orgány vykonávajú operačné kontroly na mieste, ktoré pokrývajú minimálne 20 % počtu projektov realizovaných počas tohto rozpočtového roka.
                  
               
                     (2)
                  
                  
                     Členské štáty boli postihnuté pandémiou ochorenia COVID-19 v dosiaľ nevídanom rozsahu. V dôsledku tejto krízy zaviedli členské štáty obmedzenia slobody pohybu na ich území, čo sťažuje vykonávanie kontrol na mieste.
                  
               
                     (3)
                  
                  
                     S cieľom poskytnúť zodpovedným orgánom flexibilitu pri vykonávaní požadovaných operačných kontrol na mieste je vhodné zmeniť existujúce pravidlá, aby sa zabránilo oneskoreniam pri postupe schvaľovania účtovných závierok. Takáto flexibilita by sa mala dosiahnuť tak, že sa zodpovedným orgánom poskytne možnosť vykonať požadované operačné kontroly na mieste neskôr počas programového obdobia, ak v dôsledku pandémie ochorenia COVID-19 nie je možné v uvedenom rozpočtovom roku dosiahnuť ročné minimum 20 % počtu projektov realizovaných počas daného rozpočtového roka.
                  
               
                     (4)
                  
                  
                     Írsko je viazané nariadením (EÚ) č. 514/2014, v dôsledku čoho je viazané aj týmto nariadením.
                  
               
                     (5)
                  
                  
                     Spojené kráľovstvo je viazané nariadením (EÚ) č. 514/2014, v dôsledku čoho je viazané aj týmto nariadením. V súlade s článkom 138 Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (3) sa uplatniteľné právo Únie vrátane pravidiel týkajúcich sa finančných opráv a zúčtovaní bude naďalej uplatňovať na Spojené kráľovstvo po 31. decembri 2020 až do uzavretia týchto programov a činností Únie.
                  
               
                     (6)
                  
                  
                     Dánsko nie je viazané nariadením (EÚ) č. 514/2014 ani týmto nariadením.
                  
               
                     (7)
                  
                  
                     Vzhľadom na naliehavosť situácie vyvolanej pandémiou ochorenia COVID-19 je vhodné, aby toto nariadenie nadobudlo účinnosť dňom nasledujúcim po jeho uverejnení v Úradnom vestníku Európskej únie.
                  
               
                     (8)
                  
                  
                     Opatrenia stanovené v tomto nariadení sú v súlade so stanoviskom Výboru fondov pre azyl, migráciu a vnútornú bezpečnosť zriadeného článkom 59 ods. 1 nariadenia (EÚ) č. 514/2014.
                  
               
                     (9)
                  
                  
                     Vykonávacie nariadenie (EÚ) 2015/840 by sa preto malo zodpovedajúcim spôsobom zmeniť,
                  
               PRIJALA TOTO NARIADENIE:
         
            Článok 1
            V článku 5 vykonávacieho nariadenia (EÚ) 2015/840 sa odsek 2 nahrádza takto:
            
               
                  „2.   Operačné kontroly na mieste vykonané v rozpočtovom roku N pokrývajú najmenej 20 % počtu projektov realizovaných počas tohto rozpočtového roka, ako boli vykázané v príslušných ročných účtovných závierkach uvedených v článku 39 nariadenia (EÚ) č. 514/2014. Ak nie je možné toto minimum dosiahnuť v rozpočtovom roku N v dôsledku pandémie ochorenia COVID-19, tak sa kontroly, ktoré sa nevykonali v rozpočtovom roku N, vykonajú neskôr počas programového obdobia.“
               
            
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a je priamo uplatniteľné v členských štátoch v súlade so zmluvami.
            V Bruseli 13. júla 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 150, 20.5.2014, s. 112.
         
            (2)  Vykonávacie nariadenie Komisie (EÚ) 2015/840 z 29. mája 2015 o kontrolách vykonávaných zodpovednými orgánmi podľa nariadenia Európskeho parlamentu a Rady (EÚ) č. 514/2014, ktorým sa stanovujú všeobecné ustanovenia o Fonde pre azyl, migráciu a integráciu a o nástroji pre finančnú podporu v oblasti policajnej spolupráce, predchádzania trestnej činnosti, boja proti trestnej činnosti a krízového riadenia (Ú. v. EÚ L 134, 30.5.2015, s. 1).
         
            (3)  Ú. v. EÚ C 384I, 12.11.2019, s. 1.